Poreč, 21. listopada 2024.

- SREDSTVIMA JAVNOG INFORMIRANJA

**Jesen u Poreču u znaku sporta**

Proteklog tjedna Poreč je još jednom dokazao da je grad u kojem sport zauzima važno mjesto. Svojim bogatim sportskim programom i organizacijom dvaju ključnih događaja – Sport Festa i Plava Laguna Ironman 70.3 Poreč – potvrdio je svoj status grada sporta. Ova dva događaja privukla su tisuće sportaša, zaljubljenika u sport i aktivan način života, učvrstivši Poreč kao nezaobilaznu destinaciju na karti sportskih zbivanja, ne samo u regiji, već i na međunarodnoj razini.

**Sport Fest u Poreču: Tri dana sportskih natjecanja, adrenalina i stručnih predavanja u dvorani Žatika**

Dvorana Žatika u Poreču od 18. do 20. listopada bila je domaćin Sport Festa, već prepoznatljivog sportskog događaja. Riječ je o najvećem sportskom sajmu u regiji koji okuplja profesionalce, sportske klubove, udruge, saveze i entuzijaste, a posjetiteljima je ponudio raznolik i dinamičan trodnevni program ispunjen konferencijskim predavanjima stručnjaka, sajmom sportske opreme te nizom sportskih natjecanja i događanja. Festival je bio tematski podijeljen na tri dana: petak je bio posvećen najmlađima, subota natjecanjima i fitnessu, a nedjelja aktivaciji posjetitelja.

Ovogodišnja konferencija donijela je mnoštvo zanimljivih predavanja i gostovanja uglednih stručnjaka. Sajamski dio, s izlagačima poput sportskih saveza, klubova i proizvođača sportske opreme, ponudio je sadržaje za sve ljubitelje sporta i zdravog života. Posjetitelji su imali priliku upoznati se s najnovijom fitness opremom, sportskom prehranom i savjetima kondicijskih trenera, a mnoge proizvode mogli su isprobati i osobno.

Sport Fest je ugostio i sportska natjecanja koja su privukla brojne sudionike, uključujući utrke Run Fest na 5 i 10 km, natjecanje u obaranju ruku, Sport Fest Fit, te dodjelu nagrade Jump.

Adrenalinski program, koji je postao zaštitni znak Sport Festa, ni ove godine nije izostao. Posebno su se istaknuli Red Bull BMX akrobati i nevjerojatna zakucavanja Dunking Devilsa, što je privuklo veliku pozornost obitelji i djece.

U sklopu sajma, posjetitelji su u petak imali priliku besplatno uživati u predstavi "Ko je tu lud" u režiji Branka Đurića.

**Plava Laguna Ironman 70.3 Poreč – Najveći triatlon u regiji oduševio natjecatelje i posjetitelje**

**Plava Laguna Ironman 70.3 Poreč** uspješno je održan u predivnom okruženju Zelena Resorta u Poreču. Na ovom najvećem triatlonu u Hrvatskoj i ovom dijelu Europe sudjelovalo je čak **1800 natjecatelja iz 46 zemalja** sa svih pet kontinenata. Trkači, plivači i biciklisti prolazili su kroz jedinstvene pejzaže Istre, a natjecanje je proteklo u izvanrednim uvjetima, uz podršku brojnih volontera, lokalne zajednice i posjetitelja.

Natjecatelji su startali u 8 sati ujutro ispred **Hotela Parentium Plava Laguna**, krećući s dionicom plivanja od 1,9 km, nakon čega je slijedila biciklistička trasa od 90 km koja je prolazila kroz zatvoreni dio **Istarskog Ipsilona**, osiguravajući sigurnost natjecatelja i izvrsne uvjete za postizanje osobnih rekorda. Završna trkačka dionica od 21 km vodila je od hotela Molindrio do centra Poreča i natrag, u dva kruga.

U petak, 18. listopada održan je i panel **„Beyond the finish line“**, na kojem su sudjelovale istaknute sportašice poput **Đurđice Orepić**, koja je osvojila broncu na Svjetskom prvenstvu u Ironmanu te **Željke Šaban Miličić** i **Lane Stojković**, koje su govorile o izazovima u sportu, ozljedama i prehrani.

Dan prije održavanja Plava Laguna Ironman 70.3 Poreč, u subotu 19. listopada, održane su IronKids utrke s gotovo 300 malih sudionika. Djeca su trčala u pet kategorija, a najmlađi su trčali 300 metara, dok su stariji, u dobi od 13 i 14 godina, trčali 1,5 km. Maskote Plave Lagune, Podravke i Linksa doprinijele su veseloj atmosferi, a medalje je podijelila Lena Stojković, brončana olimpijka u tekvondou. Utrka je organizirana u suradnji s Hrvatskim olimpijskim odborom, s ciljem promocije sporta među najmlađima, uz besplatne kotizacije. Djeca su uz podršku Decathlona uživala i u drugim sportovima, poput košarke, streličarstva i tenisa, ispred sportske dvorane Intersport.

Uz samu utrku, u Zelena Resortu je organiziran bogat popratni program, uključujući **sportski lunapark** za djecu i **food court zonu**, čime je događaj postao prava atrakcija i za obitelji i gledatelje.

Plava Laguna Ironman 70.3 Poreč još jednom je potvrdio status vrhunskog sportskog događaja koji ne samo da privlači elitne sportaše, već i doprinosi promociji Poreča i Istre kao destinacija idealnih za aktivan odmor u posezoni.

**Ovoga tjedna: Naš kanat je lip, Epic Rides Poreč, izložba Odnosi 6**

U petak, 25. listopada 2024., s početkom u 18:30, u porečkom kazalištu svečano će se otvoriti 52. Susret zborova Naš kanat je lip. Nakon otvorenja, posjetitelji će uživati u koncertu zborova, vokalnih skupina i solista koji će izvesti raznovrsni repertoar s naglaskom na istarsko-primorski melos i čakavsku besedu. Nastupit će renomirani zborovi i izvođači iz cijele regije, čime će se nastaviti tradicija okupljanja ljubitelja zborske glazbe koja traje od 1972. godine.

U subotu, 26. listopada održati će se biciklistička tura Epic Rides Poreč. Ruta će vas provest najljepšim lokacijama, šarmantnim zaseocima i skrivenim stazama zapadne Istre – od Poreča, preko Limskog zaljeva, do Svetog Lovreča. Start i cilj je ispred Valamar Parentino hotela u Poreču. Na cilju osigurano je osvježenje, zakuska i prilika za druženje.

Epic Rides u organizaciji Adria Bikea nisu utrke, već organizirana biciklistička druženja na top biciklističkim lokacijama namijenjena svim uzrastima, neovisno o tome u kakvoj su formi.

Slikovite staze bez tehnički zahtjevnih dijelova prilika su da se u nešto opuštenijem biciklističkom izdanju, ali uz svu potrebnu biciklističku podršku, otkriju i upoznaju skrivene prirodne ljepote Hrvatske. Epic Rides rute idealne su za gravel, e-bike i MTB. Oni željni što ležernijeg bicikliranja ili u nešto slabijoj kondiciji uvijek mogu iznajmiti e-bike, koji "olakšava" svaku rutu ili odabrati kraću stazu.

Cijena za sudjelovanje iznosi **36,00 €** za prijave do **21. listopada 2024**. do 23:59 sati, dok je za last minute prijave do **24. listopada 2024.** do 20:00 sati cijena **38,00 €**. Karte su dostupne putem sustava [AvaiBook](https://www.avaibooksports.com/inscripcion/epic-rides-2024-istra-porec/inscripcion_datos/?lang=hr" \t "_blank).

Za više informacija o prijavama posjetite web stranice organizatora, [Adria Bike.hr](https://www.adriabike.hr/events/epic-rides-istra-porec-2024/?fbclid=IwY2xjawGC9jJleHRuA2FlbQIxMAABHdpUqw7nZ2xszwTDtLioOpt_3jH51XEHjuk5jjY1OMVJjhYNcH9FDuyu6g_aem_jVMvIvRyg3K-AYZ94MYpJw).

U četvrtak, 24. listopada, u 19 sati, u Galeriji Zuccato otvara se skupna izložba fotografija **"Odnosi 6"**. Kustos izložbe je Denis Volk, a izlažu: Matija Brumen, Karmen Corak, Andrej Furlan, Nika Furlani, Gaja Golja, Jaka Jeraša, Jakob Jugovic, Aleksij Kobal, Nataša Košmerl Lož, Arven Šakti Kralj, Maša Lancner, Boštjan Pucelj, Branimir Ritonja, Jadran Rusjan, Jernej Skrt, Klemen Skubic, Nina Sotelšek, Tanja Verlak, Andrej Vodopivec i Istog Duško Žorž.

Tema "Odnosi" bavi se složenim vezama među ljudima, društvom i okolinom, posebice u kontekstu nepredvidivih događaja poput pandemije, prirodnih katastrofa i kriza, koji su ostavili trag i na umjetničke radove.

Izložba je organizirana u suradnji Pučkog otvorenog učilišta Poreč, Kulturne udruge za umjetnost KONS iz Trsta i Zavoda iManaLAB, uz podršku Grada Poreča, Turističke zajednice Poreča, Istarske županije, Ministarstva kulture RH te drugih partnera.

Radno vrijeme galerije: 10 – 12 i 18 – 20, nedjeljom i praznicima zatvoreno. Ulaz je slobodan.

Molimo Vas da priopćenje objavite u Vašem mediju.

**TURISTIČKA ZAJEDNICA GRADA POREČA**